Diari Oficial de la Generalitat Valenciana


Sumari del DOGV 5648, del 27-11-2007 (2007/14573)

RESOLUCIÓ de 5 de novembre de 2007, del conseller de Sanitat, per la qual establix el circuit de derivació i tractament de lipoatròfia facial en pacients infectats pel VIH en tractament antirretroviral en els hospitals públics de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/res/2007/11/05/(1)/dof/vci/html**

### Dades del document

Número de DOGV
:   5648

Data del DOGV
:   27-11-2007

Secció del DOGV
:   I. DISPOSICIONS GENERALS

Número del document
:   2007/14533


Data del document
:   05-11-2007

Organisme emissor
:   Conselleria de Sanitat

Tipus de document
:   Resolució

Descriptors 

:   * cura de la salut
    * drets del malalt
    * cirurgia
    * terapèutica
    * legislació
    * SIDA
    * cura d'infermeria

RESOLUCIÓ de 5 de novembre de 2007, del conseller de Sanitat, per la qual establix el circuit de derivació i tractament de lipoatròfia facial en pacients infectats pel VIH en tractament antirretroviral en els hospitals públics de la Comunitat Valenciana. [2007/14338]  
La infecció pel VIH continua sent un problema de salut important en la nostra comunitat autònoma i, si bé s'ha donat un canvi radical en l'expectativa de vida dels afectats des de l'aparició, en 1996, del tractament antirretroviral, han aparegut una sèrie d'efectes secundaris que han complicat encara més l'atenció dels pacients.  
Les alteracions morfològiques i metabòliques que des de l'any 1998 s'han descrit en pacients en tractament antirretroviral estan suposant un repte en l'atenció clínica de la infecció pel VIH, i plantegen una nova problemàtica a què cal donar resposta.  
La manifestació clínica més important per l'estigmatització a què dóna lloc és la lipoatròfia, pèrdua de greix que es produïx en diferents parts del cos i que és especialment significativa en la cara, amb la pèrdua de la bola de Bichat, la pronunciació dels solcs nasogenians o de l'arc zigomàtic. La prevalença de lipoatròfia oferix una àmplia variabilitat entre diferents estudis, oscil·la entre el 5 i el 15% dels pacients en tractament amb antirretrovirals.  
En el moment actual s'han fet canvis en els esquemes terapèutics que eviten els fàrmacs identificats com a inductors d'alteracions en el repartiment del greix.  
D'acord amb això i fent ús de les facultats que m'atribuïxen l'article 28 de la Llei 5/1983, de 30 de desembre, del Consell, la Llei 3/2003, de 6 de febrer, de la Generalitat, d'Ordenació Sanitària de la Comunitat Valenciana i l'article 4 del Decret 120/2007, de 27 de juliol, del Consell, per qual aprova el Reglament Orgànic i Funcional de la conselleria de Sanitat, resolc:  
Primer  
En els casos en els quals s'ha instaurat la lipoatròfia de localització facial com a efecte no desitjat de tractament antirretroviral, la conselleria de Sanitat assumix les intervencions per a la reparació. Es prioritzen les indicacions terapèutiques dels pacients que presenten atròfia severa.  
Segon  
Establir el circuit de derivació i tractament de lipoatròfia facial per a estos casos en els hospitals públics de la Comunitat Valenciana.  
Tercer  
El criteri d'inclusió de caràcter administratiu és trobar-se en seguiment en una unitat de Malalties Infeccioses o servici de Medicina Interna del sistema sanitari públic de la Comunitat Valenciana durant un mínim de 5 anys. En els casos de menor temps de seguiment, se sol·licita estar acreditat en el SIP amb dret reconegut a l'assistència sanitària pública durant un mínim de 5 anys.  
Quart  
El criteri d'inclusió relatiu al maneig clínic és que per a la indicació del tractament reparador facial es té en compte la gravetat de l'atròfia. Es prioritzen les indicacions terapèutiques dels pacients que presenten atròfia severa (graus 3 i 4 en l'escala d'1 a 4, o graus 3 a 5 en l'escala d'1 a 5). L'única localització que es tracta quirúrgicament és la facial localitzada a nivell de la bola de Bichat i els arcs temporals. S'exclouen altres zones.  
Els criteris clínics que s'hi inclouen són:  
- Pacient VIH+ amb lipoatròfia facial.  
- En situació clínica i analítica estable durant un període d'un any almenys.  
- Que sol·licita este tractament a fi de millorar l'estigma facial secundari al tractament antirretroviral.  
Cinqué  
Són criteris clínics d'exclusió:  
- Trobar-se en tractament amb corticoides per via sistèmica, AINE o altres fàrmacs que allarguen el temps de sagnat.  
- Presentar herpes, acne o malalties dermatològiques actives (dermatosis cròniques).  
- Presentar psoriasi, col·lagenosi o altres malalties autoimmunes actives.  
- Embaràs o lactància.  
- Situació clínica inestable (respecte al VIH) o infecció activa.  
- Pronòstic de vida curt o supervivència esperable inferior a 6 mesos.  
- Discràsia sanguínia severa que contraindique el tractament.  
- Cirurgia facial prèvia que complique o limite els resultats esperats.  
- Altres contraindicacions que segons el criteri facultatiu puguen fer presumir el fracàs de la intervenció.  
Sisé  
Les característiques ideals d'una substància de farciment, d'acord amb les recomanacions de grups d'experts, han de ser les següents:  
- No tòxica (no carcinogènica i no teratògena).  
- Que no induïsca reaccions d'hipersensibilitat o al·lèrgia.  
- Persistència en l'àrea tractada durant un temps prolongat, sense desplaçaments i amb absorció mínima a pesar que siga una zona mòbil.  
- Que no degenere amb el temps ni induïsca a la calcificació.  
- Que aporte naturalitat i consistència semblant al teixit tractat.  
- Correcció del defecte en una o dues sessions.  
- Fàcilment implantable.  
- Esterilitzable i fàcilment emmagatzemable a temperatura ambient.  
- Químicament inert i no modificable per l'organisme.  
- Que no comporte reaccions inflamatòries o reacció a un cos estrany.  
- Obtenció química senzilla a un cost raonable.  
Les substàncies de farciment disponibles es classifiquen en reabsorbibles (com ara el greix autòleg) i permanents o pseudopermanents. En general, es preferix el farciment amb materials pseudopermanents. En tot cas, atés que les substàncies de farciment disponibles presenten rangs semblants quant a resultats clínics i cost, l'elecció del producte per a implantar, dins dels que tenen els requisits esmentats, correspon al cirurgià responsable de la intervenció, segons el pacient i la seua experiència en el maneig, tenint en compte les recomanacions del clínic que atén el pacient, si n'hi ha.  
Seté  
La substància que s'implante ha d'observar la normativa sobre productes sanitaris del Sistema Nacional de la Salut i, en tots els casos, ha de comptar amb l'autorització per a esta indicació de l'Agència Espanyola del Medicament.  
Huité  
Quant al circuit assistencial, els pacients seran enviats pels facultatius especialistes que atenen el pacient en la unitat de Malalties Infeccioses, o de Medicina Interna, als servicis de Cirurgia Plàstica i Reparadora, que han de fer la correcció de la lipoatròfia facial d'acord amb la sectorització establida per a estos servicis. Els pacients seran enviats amb un full d'interconsulta estàndard de caràcter ordinari.  
Nové  
Respecte al que determina el Decret 97/1996, de 21 de amig, que establix mesures excepcionals per a eliminar les llistes d'espera quirúrgiques en el sistema sanitari de la Comunitat Valenciana, modificat pel Decret 191/2005, de 16 de desembre, del Consell de la Generalitat, s'observaran els criteris que, d'acord amb el que establix l'article 2 del decret esmentat, determine l'òrgan competent.  
Deu  
El pacient, abans de la intervenció, ha de signar un consentiment informat en un formulari homologat per la Comissió del Consentiment Informat, segons que establix el Decret 93/2004, de 4 de juny, del Consell de la Generalitat.  
Onze  
El registre de l'activitat s'integra en el sistema d'informació comuna per a l'activitat quirúrgica. La codificació i el registre han de permetre recuperar les dades del servici que envia el pacient, el fa la implantació i el temps.  
Dotze  
Les actuacions necessàries per a dur a terme el tractament objecte d'esta resolució s'han d'ajustar al protocol de derivació i tractament elaborat per les direccions generals de Salut Pública i d'Assistència Sanitària, amb la participació com a assessors de membres dels servicis de Cirurgia Plàstica i Reparadora i de les unitats de Malalties Infeccioses i de Medicina Interna, representants del Pla Nacional de la Sida (GEAM), i després d'haver escoltat les associacions d'afectats.  
València, 5 de novembre de 2007.- El conseller de Sanitat: Manuel Cervera Taulet.


Còpia Permalink ELI